
1

SOMMEREN VAR DIRRENDE HET  I Minnesota. Som en flammende, sviende kule av straff sto sola der dag etter dag –gikk sin gang over en skyfri himmel, sendte sine stråler over land og folk, over dyr og det som avling skulle bli. Gresset tørket nesten på rot, korn og mais ble kortere og mindre rike enn de helst skulle være, sjøer og elver skrumpet inn og ble så små som ingen kunne huske å ha sett dem. Som en Herrens svøpe hang sola over Minnesota i august 1862, slik at menneskene ble tenksomme og stille –endog naturen selv ble mindre sprudlende enn før.

Simon Skaret –eller Simon Prest, som de helst kalte ham –hadde det travelt i denne tiden, for folk i Norden Township ble mer gudfryktige enn de ellers pleide, så de strømmet til kirka på odden i enda større antall enn vanlig. Her ba de for karfolk og sønner som var eller skulle i borgerkrigen, de ba for at indien skulle holde fred, for at hjemlengselen skulle bli mindre –og for at tørken og den brennende varmen snart skulle gi seg.

«Dette her må være Herrens straffedom fordi vi ikke hadde nok tillit til Ham til å bli værende hjemme i Norge,» sutret Inga Hansnes –redd og full av hjemlengsel som hun var.

«Straffedom –nei, så katten om det er!» svarte straks Jendor Holmen –mye spakere i ordvalget enn han pleide å være, siden de tross alt sto på kirkebakken og snakket. «Nei, det her er bare litt for mye godvær og ikke noe annet enn dét. Du skal ikke være så snar til å se Herrens straffedom i alt mulig, du, Inga –han har nok større ting å bry seg med enn oss, den karen!» Den lange helgelendingen flirte og lo litt.

«Huff, som du farer med bespottelig tale, Jendor Holmen. Ingen er for liten for Herren, sier jeg. Bare spør Simon Prest!» Inga hufset seg og stirret på mannen sin etter støtte.

«Akkurat. Bespottelig tale, ja,» slo Stein Hansnes lydig fast. «Vær forsiktig med det, Jendor. Du kan snart nok måtte stå til ansvar for både ord og gjerninger, slik som det her ligger an.»

«Nå, du mener kanskje at dommens dag er nær, Stein?» ville Bengt Svängen vite, mens ansiktet hans lyste av undertrykt munterhet. «I så fall får du ta og gi oss et vink når du får endelig beskjed om det, så vi kan gjøre oss rede!»

Også Jendor flirte godt til dette, og for en gangs skyld dultet han svensken kameratslig i siden.

«Ja, gjør endelig det, Stein, så vi kan ta på oss finskjorta og kjemme matrestene ut av skjegget først!» knegget han.

«Ja, du kan saktens harselere og være storkjefta, du, Jendor,» svarte Stein dystert. «Men at du, Bengt –som er formann i menighetsrådet og all ting –at du ikke skjønner å te deg bedre, det er vanskeligere å forstå.»

«Ja –og å godta!» la Inga til, som om hun hadde mest lyst til å avsette Bengt der og da.

«Nei, nå får dere ta rev, alle sammen!» buldret kaptein Sagfoss, der han sto med Patty ved siden av seg. «Vi får holde i hop og gjøre så godt vi kan, så får Herren klare resten –mer kan ingen be mennesker om!»

«Å jo, vi kunne blitt værende i Norge hvor vi ble satt til verden, slik som meninga var,» fastholdt Inga bestemt. «Det var der vi hørte til, ikke her i denne utmarka med både ville mennesker og dyr omkring oss!»

«Tja, jeg for min del hørte i hvert fall ikke til i Norge,» smilte Bengt så vidt. «Og ikke vil jeg tilbake til Sverige heller. Her i Amerika har Bengt Svängen blitt et menneske, og ikke bare et vesen som dugde til å arbeide for andre! Nei, tilbake dit reiser jeg aldri. Det er her i Amerika jeg hører til. Hvordan er det med deg, Kristian?»

Nei, heller ikke Kristian Skogen ville tilbake. Han sto der ved siden av Marthe og visste så sikkert at Bengt hadde helt rett i det han hadde sagt –her borte var både han selv og Marthe blitt mye mer verd enn hjemme. Her hadde de fått et helt annet liv og var allerede blitt mye rikere. Det fantes ingen tvil om at Amerika hadde vært god mot dem hittil, syntes han –i hvert fall når de så bort fra det første, vanskelige året.

Ny-Skogen var allerede i ferd med å bli en vakker gård, og avlingen sto slett ikke så aller verst –for jorda var god og folket arbeidsomt. Krøtter og hester økte jamt og trutt i antall, og i den siste tiden hadde Kristian og ungene tatt til å kjøre vann fra Mirror Lake til åkrene. Ien stor kasse som han først hadde trutnet i sjøen og etterpå plassert på den store langvogna, øste de vann bøtte for bøtte og kjørte det opp til åkeren. Så trakk Kristian ut et par treplugger, smattet på Kongen og Dronninga, og kjørte langsomt fremover til vogna var tom. At vognhjul og hestehover la mangt et aks flatt, fikk heller stå sin prøve –det aller meste reiste seg likevel igjen når det fikk vann, og resten tok igjen for mye mer enn det som ble ødelagt.

Mang en slik tur var det blitt, og om det ikke monnet så voldsomt, fikk i hvert fall Kristian følelsen av å gjøre noe. Dette var viktig for en mann, syntes han –han kunne ikke bare sette seg ned og gi opp. Slåss og kave, svette og arbeide, det var ting han skjønte seg på –og at det hjalp, var det liten tvil om, for åkrene på Ny-Skogen sto finere enn andre steder.

«Nei, hjem!» svarte Kristian. «Jeg reiser aldri fra Ny-Skogen og Norden Township, om det så blir både krig og pestilens!»

I øyekroken så han Marthe stå alvorlig og tenksom ved siden av seg, mens Nils på tretten ranket seg og var tydelig kry av faren.

«Pestilens, ja,» kauket gamle Birger Hansnes straks, før noen andre rakk å si noe.

«Hysj, far,» brummet Stein litt beskjemmet, for det var ingen hemmelighet at gubben var åreforkalket og litt rar i hodet. Han gikk i barndommen, sa de, og snakket nesten bare om gamle dager.

«Nei, du skulle sett på pestilens da vi lå i Bergen, skal jeg si deg!» fortsatte gamle Birger ufortrødent, mens han glippet med det fine gebisset. «Der oppe på Lundegårdshospitalet hadde de fire hundre spedalske, ble det sagt –folk som bare råtnet opp, ser du –akkurat som gammel fisk som ikke er tørket som den skal. Det er viktig det med tørken, ser du! Og der er det ingen som tar oss møringa –vi kan det med klippfisk! I alle fall kunne vi det før i tida. Jeg husker et år da det regnet så mye at alt var vått –det må ha vært i sjuogtredve, tror jeg, for det var det året vi seilte nordover til Trondhjem etter salt, men tror du at vi fikk kjøpt? Å nei, de hersens byborgerne skulle ha saltet sitt selv og ruste seg til sildefiske i Bjugnfjorden! Tenk det –borgere på sildefiske –har dere hørt på maken til tøv og tull? Hæ?» Han så seg omkring om folk var enige med ham –og det var de jo.

Elin Skogen sto og tenkte på at Peder Valen sikkert kunne hatt et ord med i laget her, siden han var oppvokst ved Bjugnfjorden selv –men den store kjæresten hennes var dratt nordover for noen dager siden. Han ville ta veien over land opp til Duluth, for å se om det ikke skulle være business å gjøre der oppe. Etter at han hadde vært der med skonnerten The North Star, hadde han tenkt mye på byen som var i ferd med å gro frem i vestenden av Lake Superior og som dermed hadde sjøverts forbindelse med både Chicago og mange store byer lenger øst. Peder trodde at Duluth ville bli viktigere og viktigere, og nå ville han være med på utviklingen.

Elvebåten The Kingfisher hadde seilt inn godt med penger i det siste, siden krigen drev fraktratene i været, og nylig hadde Peder vært i St. Paul og fått utbetalt sin tredjedel. Over fire tusen dollar var det blitt, mer enn nok til at han kunne ha betalt ut sin del av lånet på stimskipet Norden, men han valgte likevel å sette pengene i noe nytt. Det var om å gjøre å ha flere ben å stå på, og dessuten tjente North Star Shipping så godt at lånet likevel kunne betales ut snart. Iver Lines skrev allerede om å bygge et nytt skip, men dette skulle de snakke mer om når Iver og Vivi kom for å besøke nybyggerne senere på sommeren.

Elin Skogen kunne ikke si annet enn at hun gledet seg til de to skulle komme fra Chicago –ikke bare fordi hun likte dem så godt, men også fordi hun håpet at de ville ta Gunnhild med seg tilbake når de reiste igjen. Selv om søsteren til Iver tilsynelatende hadde gitt opp å slå kloa i Peder, kjente Elin seg langt fra trygg på at det ville vare, så hun skulle være mer enn glad den dagen den fremmelige jenta dro sin vei.

Når sant skulle sies, likte hun ikke at Gunnhild la an på Johan Dala heller –for ikke å snakke om at svensken selv tøvet og tullet med henne, men dette kunne hun naturligvis ikke gjøre noe med. Johan måtte få styre sitt eget liv –selv om det var vanskelig for Elin å innse det, etter at han så tydelig hadde erklært at det var henne han elsket.

Hun hadde jo avvist Johan og sagt at det var Peder som var kjæresten hennes. Likevel var det vondt å være vitne til at Gunnhild lot til å ha lykka med seg hos den vakre svensken, så Elin var på en måte glad for at Johan nylig hadde reist sin vei, han også. Et par dager før Peder dro, hadde Johan ridd ut på den svarte villhesten sin –men i motsetning til trønderen, hadde han satt kursen mot sør, mot Nicollet County nede ved Minnesota River.

Fra Peder hadde Elin fått høre historien om Dala-Emil, som bodde der nede i Minnesotadalen, og som Johan trodde var faren hans. Hun hadde måttet love å holde tett om det, for Johan ville slett ikke ha noe snakk om faren –i hvert fall ikke ennå. Til å begynne med hadde han tenkt å la være å oppsøke ham, for det var slett ikke sikkert at fortiden var spesielt kjær og velkommen, verken for Dala-Emil eller den nye kona hans.

Aldri i sitt liv hadde Johan møtt sitt faderlige opphav, og bare sånn passelig hadde han festet lit til morens påstander om at hun visste hvem han var, så da han fikk høre om Dala-Emil her i Minnesota, hadde han fort bestemt seg for å la ham være i fred. Johan hadde ikke bruk for mannen fra Dalarna i Sverige, og han kunne ikke tenke seg at faren så annerledes på det.

Problemet var bare at det viste seg vanskelig å gå her, bare et par dagsritt unna, og vite at nede ved New Ulm gikk det en kar som var fryktelig lik ham selv. Tankene hadde ikke gitt den lyse svensken fred, og til sist måtte han ganske enkelt gjøre noe med det. Hvis Narve Storlien hadde rett i det han sa, kunne det ikke være tvil om at Dala-Emil virkelig var faren hans, og det var klart at det ble fristende å ta en tur nedover.

«Jeg skal i hvert fall ta en titt på ham,» hadde Johan sagt før han dro. «Se om han virkelig er så lik meg som Narve sier –men jeg tviler sterkt på at jeg gir meg til kjenne.»

«Hvis han er så lik deg som det blir påstått, kjenner han deg vel igjen bare ved å se deg,» mente Peder.

«Han vet ikke engang at jeg er til,» fortalte Johan med en liten latter, men Elin hadde likevel oppfattet bitterheten. Den kom tydeligere frem da Johan fortsatte.

«Forsvant med det samme han hadde gjort sitt, førståss –og har siden aldri gitt livstegn fra seg til henne som var mor mi. Hvem i helvete har bruk for en slik far?» spurte han iltert.

«Kanskje ville det vært annerledes hvis han hadde visst om deg?» forsøkte Elin å trøste ham.

«Å nei, han ville nok ikke hatt mer med Hore-Lina å gjøre, enten det var slik eller sånn!» svarte Johan hardt. »Det måtte i så fall være for å få seg enda en omgang i sengehalmen, slik alle de andre fikk!»

Bitterheten over barndommen og oppveksten var tydelig nå, og verken Elin eller Peder visste riktig hva de skulle svare til slikt.

Så hadde Johan ridd ut på Svarten –en flott hest med en enda flottere rytter –og snart var de blitt borte bak et skogholt. Denne gangen håpet Elin at han ikke ble så fryktelig lenge. Men borte var han, i hvert fall, og slik hadde det seg at Peder måtte dra alene nordover til Duluth, siden ingen andre hadde tid til å bli med ham.

Kristian Skogen skulle naturligvis gjerne ha gjort turen nordover. Elin visste at far hennes var nysgjerrig på hvordan landet så ut, og etter jaktturene sine kjente han enkelte av chippewa-indianerne som bodde der oppe. Men det gikk selvsagt ikke an å reise noe sted nå midt på sommeren og bli borte i ukevis –ikke nå, når dagene var for korte som de var.

Også Anders Olsson kunne tenkt seg turen, men han hadde absolutt ikke tid til slikt, når han skulle drive handelsbu med postkontor ved siden av snekkerverkstedet sitt og dessuten være far til tre. Elin hadde forresten en mistanke om at det snart ville bli enda en liten amerikaner borte hos dem, for Elisabeth var blitt bredere over baken i det siste, og hun lo så hemmelighetsfullt når Elin snakket frempå om det. Visst var hun med barn!

En annen som også godt kunne tenkt seg å reise sammen med Peder nordover, var kaptein Sagfoss –men akkurat nå gikk heller ikke dét an. Patty trengte en håndsrekning med åkrene av og til, og dessuten hadde skipperen mer enn nok å gjøre med å forsøke å få stesønnen Charlie til å godta at han hadde fått en ny husbond. Dette så likevel ut til å gå dårlig, trodde Elin –for Charlie Noster hadde like godt flyttet bort til Anders Olsson, som nettopp hadde laget et fint trebein til ham. Der humpet Charlie omkring i uniformen sin, som den hittil eneste i settlementet som var blitt kvestet i krigen –men det var likevel ikke så mange som syntes synd på ham. De aller fleste mente han lønte kaptein Sagfoss dårlig for det han gjorde, og mange sa det til ham –men dette lot heller til å skjerpe motviljen enn å mildne den. Charlie ville ikke godta skipperen som stefar, han ville absolutt ikke godta at moren hadde en ny mann –det hjalp ikke hva de sa eller gjorde.

Elin visste at dette var en stor sorg for kaptein Sagfoss, og som mange andre undret hun seg på hvordan hun kunne hjelpe de to til å bli venner.

Der hun sto på kirkebakken ved siden av Marthe, var Elin nesten som et yngre bilde av moren sin –bare enda litt penere å se til. Akkurat de samme, kloke øynene hadde hun, og det samme fine ansiktet. Håret var blondt som Marthes, skikkelsen like smekker og fin –og vett hadde hun i rikelig monn. At Peder var forelsket, var det visst ingen som lot seg forundre over.

Færre visste at den store trønderen var blitt nesten like avhengig av forstanden og kunnskapene til Elin, som han var glad i det gode vesenet hennes. Det var blitt slik at han måtte rådføre seg med henne i ett og alt, for det var hun som hadde best oversikt over tall og papirer, og etter arbeidet på landkontoret, visste hun mer om lover og regler her i landet. Oftest var det hun som måtte skrive og regne for ham, og på en måte bandt det dem tettere sammen, for dermed ble forretningene hans også en del av henne. Slik sett var Elin Skogen spent på hva han fikk utrettet på ferden sin, og hun skulle gjerne vært med ham –men villmarka der nord var mannfolkland, ble det sagt.

Taus og stille ble Elin Skogen stående på kirkebakken og høre på hva folk snakket om, mens hun så seg oppmerksomt omkring i flokken. Det føltes trygt å stå slik blant sine egne, syntes hun –med bare familie og kjentfolk på alle kanter. Å stå her og iaktta de trauste ansiktene, se de slitte arbeidsnevene henge trygt uvirksomme, med fingre som krummet seg som om de aldri mer kunne rettes helt ut –det ga en god kjensle av fred og trygghet i sjelen.

Men innerst inne visste jo Elin at denne følelsen av trygghet var falsk, for verden omkring dem var full av usikkerhet. Enkelte mente at de røde kunne komme til å gjøre opprør snart, selv om det var lite sannsynlig at de ville finne på noe så dumt –og dessuten var det borgerkrigen.

Sogningene sto akkurat der borte og rådslo om dette nye som var kommet –dette at hvert county visstnok måtte stille et eget kompani til rådighet for staten Minnesota og Unionen, og at folk rett og slett skulle bli pålagt å verve seg. Dette likte de dårlig, for hittil hadde det bare vært snakk om frivillighet –nå ble det mer utrygge tider for dem som hadde familie å forsørge. Mannfolk helt opp til førtifem år kunne plutselig få beskjed om å trekke i uniform og reise sin vei –hvis de ikke fikk en annen til å dra i stedet eller kunne betale staten tre hundre dollar. Så mange penger var det få som hadde –og ikke var det riktig rett at det gikk an å betale seg fri heller. Sogningene sto der og fnyste til akkurat dette, og mange var enige med dem –for Amerika var visst minst like mye landet til de rike som til de fattige! Da var det heller ikke rett at bare de fattige skulle dø for landet.

Elin var i det minste glad for at faren var for gammel til å bli kalt ut –Kristian Skogen hadde nettopp fylt førtiseks –og at de andre brødrene hennes var for unge. Bare Jens hadde riktig alder, men han hadde jo allerede gjort sitt ute i krigen og klarte seg vel bra på Fort Ridgely nede i Minnesotadalen akkurat nå. Andre hadde det verre, for mange av amerikanerne i settlementet hadde meldt seg i det siste, og enkelte norske og svenske med dem. Mang en nybyggerkone satt dermed alene med barneflokken rundt omkring i landet akkurat nå, mens de forsøkte å få mannens vervingspenger på hundre dollar til å rekke så langt som mulig og hele tiden håpet på pengebrev fra han som dro. Brevene kom visst ikke alltid når de skulle, etter hva Elin hadde hørt –forsinkelser på fire og fem måneder i lønnsutbetalingene var vanlige, så det var klart at mange hadde det trangt.

Slik sett var det ikke så aller verst med hennes egne, tenkte hun –i hvert fall ikke ennå. Men skrekken grep henne når hun kom til å tenke på at Peder kunne få beskjed om å dra en dag –og hun visste med seg selv at han ikke kom til å kjøpe seg fri, selv om han lett kunne gjøre det for pengenes del. Peder Valen var ikke den som lot andre ta de harde takene for seg –det var hans styrke som mannfolk, og det var kan hende hans store svakhet. Elin visste likevel at hun ikke ville ha ham annerledes.

Johan Dala var kanskje heldigere, for han hadde ikke kjøpt seg eiendom ennå, så han sto neppe i manntallet. Derfor var det lite trolig at han ville bli kalt ut, med mindre han selv skulle finne på å verve seg. Elin grep seg i å undres på hvordan det gikk med ham der nede i Nicollet County –om han virkelig ville gi seg til kjenne overfor faren, hvis det virkelig var faren hans som bodde der nede. Det skulle bli moro å høre når han kom hjem igjen.

